| Somalo † |
| --- |
| **صومالي  en Árabe** |
|  |  |
|  |  |
| Ámbito: |  Fideicomiso de Somalia. |
| Fracción: | 100 céntimos (*centesimi*). |
| Moedas: | 1, 5, 10 e 50 cents.1 somalo. |
| Billetes: | 1, 5, 10 20 e 100 somali. |
| Emisor: | *Cassa per la circolazione monetaria della Somalia*. |
|  |

O **somalo** (plural: *somali*) foi unha unidade monetaria establecida polo Fideicomiso das Nacións Unidas en Somalia, baixo a administración fiduciaria italiana nese territorio, a partir de 1950. Dividíase en 100 céntimos (*centesimi*).

En 1962 foi substituído polo xilin somalí.

Historia
--------

Finalizada a segunda guerra mundial, as Nacións Unidas puxeron en novembro de 1949 o territorio que anetriormente fora a Somalia Italiana baixo a administración dun fideicomiso italiano, e o 27 de xaneiro de 1950 o Estado italiano recibiu a súa administración financeira.

Así as cousas, determinouse emitir moeda para a súa circulación neste territorio. Logo de rexeitar a implantación da lira italiana ou unha moeda vinculada a ela, estableceuse unha unidade nova, denominada somalo.

A Orde Nº 14 do 16 de maio de 1950 creaba esta nova unidade co valor de 0,124414 gramos de ouro fino, o que o facía equivalente ao anterior xilin da África Oriental.

Os deseños das moedas e dos billetes emitidos establecéronse nas Ordes Nº 15, do 18 de maio, e Nº 44, do 22 de xullo de 1950.

Logo da unificación dos territorios ata entón controlados por Italia e o Reino Unido, e a conseguinte independencia de Somalia, a antiga Caixa para a Circulación Monetaria en Somalia (*Cassa per la Circolazione Monetaria della Somalia*) —que actuaba como entidade emisora—, transformouse no Banco Nacional de Somalia, e o somalo seguiu en uso durante un tempo na parte do novo estado antes controlada por Italia. Finalmente, o 15 de decembro de 1962 comezou o cambio cara á nova moeda nacional, o xilin somalí, e a partir do 31 de decembro de 1963 o somalo deixou de ser un medio válido de pagamento.

Moedas
------

Todas as moedas amosan a data de 1950, foron cuñadas na *Zecca dello Stato*, en Roma, e están deseñadas e gravadas polo artista Giuseppe Romagnoli. 

|  |  |  |  |  |  |  |
| --- | --- | --- | --- | --- | --- | --- |
|  | Imaxe | Datos | Tiraxe | Anverso | Reverso | Aliaxe |
| 1 cent. |  |  | 20 mm3 g | 4.000.000 | Cabeza de elefante.SOMALIA | Valor facial.ROMA e data cristiá en italiano.ROMA e data musulmá en árabe. | Latón(Cu 95%, Zn 5%) |
| 5 cent. |  |  | 25,1 mm5,86 g | 6.800.000 |
| 10 cent. |  |  | 30 mm10 g | 7.400.000 |
| 50 cent. |  |  | 21,2 mm3,8 g | 1.800.000 | Leopardo.SOMALIA | Billón(24% Ag; 50% Cu; 10% Zn; 10% Ni). |
| 1 somalo |  |  | 26,7 mm7,6 g | 11.480.000 |

Billetes
--------

En 1950 a Caixa para a Circulación Monetaria da Somalia emitiu unha serie de billetes cos valores faciais de 1, 5, 10, 20 e 100 somali. Todos estes billetes foron impresos en Roma, no *Istituto Poligrafico dello Stato*.

O billete dun somalo amosa a particularidade de que no seu anverso expresa o valor dun xeito erróneo, en plural ("somali") no canto do singular ("somalo"), que si que se utiliza no reverso. Quizá por ese motivo, e tamén pola coincidencia en valor coa moeda dun somalo, finalmente este billete non chegou a pórse en circulación e foron moi poucos os exemplares emitidos, para fins oficiais.

En canto ao billete de 5 somali, logo da emisión da primeira serie en 1950 xurdiu a necesidade dunha segunda serie, dado que ao ser o máis utilizado a súa deterioración era superior. O Decreto Nº 7 do 22 de maio de 1951 autorizou esta segunda serie, que retoma a cor, os deseños e o tamaño do anterior billete dun somalo, ao non ser este posto en circulación.

| Valore | Imaxes | Dimensións | Cores | Anverso | Reverso |
| --- | --- | --- | --- | --- | --- |
| 1 somalo |  |  | 126 x 73 mm | MarrónBeixe | Cabeza de leopardo. | Ornamentos clásicos. |
| 5 somali(1950)
 |  |  | 158 x 98 mm | AzulVerde | Ornamentos somalís. | Ornamentos romanos. |
| 5 somali(1951)
 |  |  | 126 x 73 mm | MarrónGris | Cabeza de leopardo. | Ornamentos clásicos. |
| 10 somali |  |  | 158 x 98 mm | Verde | Ornamentos somalís. | Ornamentos romanos |
| 20 somali |  |  | 158 x 98 mm | MarrónBeixe | Ornamentos somalís. | Ornamentos romanos |
| 100 somali |  |  | 165 x 100 mm | MarrónBeixe | Cabeza de león. | Palacio de Goberno en Mogadixo. |

Notas
-----

1. 1 2  "Somalo". En *Münzen Lexikon (Reppa.de)*.
2. 1 2 3 4 5 6 7  Symes, P. "The Somalo and the *Cassa per la Circolazione Monetaria della Somalia*". En *The Banknotes of Somalia – Part 1*.
3. ↑  Symes, P. "The National Bank of Somalia". En *The Banknotes of Somalia – Part 2*.
4. ↑  "1 Centesimo". *Numista.com*
5. ↑  "5 Centesimi". *Numista.com*
6. ↑  "10 Centesimi". *Numista.com*
7. ↑  "50 Centesimi". *Numista.com*
8. ↑  "1 Somalo". *Numista.com*
9. ↑  "Italian Somaliland: 1 somalo". *Banknote.ws*
10. ↑  "Italian Somaliland: 5 somali (1950)". *Banknote.ws*
11. ↑  "Italian Somaliland: 5 somali (1951)". *Banknote.ws*
12. ↑  "Italian Somaliland: 10 somali". *Banknote.ws*
13. ↑  "Italian Somaliland: 20 somali". *Banknote.ws*
14. ↑  "Italian Somaliland: 100 somali". *Banknote.ws*